Papersnake/gushiwen huggingface dataset:
信笔
韩偓（唐代）

睡髻休频拢，春眉忍更长。整钗栀子重，泛酒菊花香。

绣叠昏金色，罗揉损砑光。有时闲弄笔，亦画两鸳鸯。
花山村舍
范成大（宋代）

潦退滩滩露，沙虚岸岸颓。
涧声穿竹去，云影过山来。
柳菌粘枝住，桑花共叶开。
庵庐少来往，门巷湿苍苔。
谢刘子先赠酒
章惇（宋代）

洞霄宫里一闲人，东府西枢老旧臣。多谢姑苏贤太守，殷勤分送洞庭春。
和王治臣新定即事
张伯玉（宋代）

碧泉千脉泻金沟，名是东南俗阜州。
任昉旧诗题县石，贺齐高叠照江流。
月明几处游归客，春色何人醉倚楼。
我是江潭钓鱼者，喜君相见且相留。
台湾竹枝词 其二十一
谢金銮（清代）

日日香泥点竹扉，一双燕子避人飞。村寮亦有评花处，自荷春锄种紫薇。
百字令 次花海叔韵
孙荪意（清代）

清明近也，听饧箫隔巷，吹来庭户。初试罗衣风尚峭，小立曲阑户伫。

柳学颦眉，花含笑魇，又见春如许。昼长人静，画梁新燕双语。

正值轻暖轻寒，酿花天气，一霎晴兼雨。对此韶光须痛饮，莫说闲愁闲绪。

三竺云峰，六桥烟水，结伴嬉游去。藏鸦门外，一枝摇漾柔橹。
上清雪
苏泂（宋代）

拨雪寻行路，推书问枕屏。
恍登瑶玉府，忆在锦官城。
眠少灯相伴，愁多酒易醒。
寒鸡唤清晓，匹马又遐征。
淮北寄故园兄楚邦弟
皇甫汸（明代）

晚从吏役自堪嗤，况是人情重别离。
冰雪寒深南尽地，江山风似旧游时。
花知吴苑春回早，雁忆衡阳信到迟。
为说朝中方贵少，白头郎署不相宜。
初秋杂兴三首 其三
方一夔（宋代）

田怕秋阳老怕贫，谁能肮脏拔风尘。穷年兀坐少生计，末路相逢无故人。

自爱漂摇栖倦翼，谁分浩荡慰穷鳞。区区温饱何须较，莫负秋来风月身。
偈颂一百三十六首
释惟一（宋代）

秋雨乍晴，秋天如洗。
九日菊花新，千林黄叶坠。
人人只知骤步登高，往往蹉过自家稳密田地。
切忌，切忌。
自山前步入草庵
顾奎光（清代）

山外多兰若，无从避俗喧。谁知翠微里，别有桃花源。

细石丛峰径，长松隐寺垣。绿阴秋意好，吾欲卧云根。
草木
梅尧臣（宋代）

草木无处所，动摇知风形。
今日万叶黄，昨日万叶青。
青既渐衰变，黄亦渐凋零。
人生恃岁月，种柏满郊垧。
铜雀台
连文凤（宋代）

月正明时星正稀，邺城风雨忽凄凄。
荒台深锁残春色，半夜寒鸦绕树啼。
蒙禅人丐麦求颂
释正觉（宋代）

杖头挂钵丐丹丘，力破清贫一点忧。
红雨几番华事老，黄云万顷麦家秋。
对缘手眼通身是，应物机轮转处幽。
归理韶阳糊饼话，肚皮束篾饱齁齁。
春饮
徐凝（唐代）

乌家若下蚁还浮，白玉尊前倒即休。

不是春来偏爱酒，应须得酒遣春愁。
呈主人二首 其二
刘敞（宋代）

雨催春意苦无多，柳色花香奈汝何。谁举一樽属明月，小垂手舞缓声歌。
次韵谢喻岩叟读予近作二首
方回（元代）

观君于势利，如箒扫丝窠。
阅世云翻雨，持心济贯河。
端居冠必整，閒赋砚频磨。
我岂无新作，何堪对雅歌。
临江仙 月下看梅
江淑则（清代）

一轮月似新磨镜，梅花弄影纵横。夜阑深院暗香生。

寻诗临妙境，愿结岁寒盟。

莫是姮娥怜玉貌，流连欲画难成。忽听街鼓转残更。

幽光无限好，玩久觉风轻。
桐梓驿元夕
杨慎（明代）

戴石孤峰古驿门，青羌吹角报黄昏。三家村里无灯火，千树梅花作上元。
送陆太祝赴湖南幕同用送字（三韵）
权德舆（唐代）

不惮征路遥，定缘宾礼重。新知折柳赠，旧侣乘篮送。

此去佳句多，枫江接云梦。
题张鹤野鸣鹤图
唐穆（明代）

郁郁望青野，昂藏有仙姿。众鸟不比俦，孤高自幽奇。

嘎然向空啸，慷慨舒光仪。零零祥露降，袅袅清风随。

凛凛寒威斗，萧萧夜气吹。眷兹灵耿性，岂似浪味咿。

孤琴亦难宣，千载空中词。清晨入雷鼓，洛阳远闻之。

何况凌云冈，钧奏迭笙篪。志公飏林麓，庾子唳孝思。

何况托王土，宁忍噤明时。徽音不多得，一鸣震天逵。

鴳鸠既屏迹，鸾凤应相期。但作盛世鸣，不为尘网羁。

繄彼啄群鸟，终日受拘縻。含声樊笯中，低俛徒凄其。

悠哉九皋情，举世谁能知。
重九日与宾佐登龙山
张栻（宋代）

晓风猎猎笛横秋，泽国名山九日游。
万里烟云归老眼，千年形势接中州。
丘原到处堪怀古，萸菊随时岂解愁。
此日此心谁共领，朝宗江汉自东流。
送葛居士住栖碧庵
林景熙（宋代）

越山巉巉越台孤，井以双鲤曾走吴。
满坡丛竹遗旧箭，回首霸业空烟芜。
诗人访古凌绝壁，危栖竟欲老深碧。
声摇孤枕海涛壮，影伴瘦筇山月白。
了然道者亦离尘，一龛松下分秋云。
祗今虎豹满平陆，练骨谁与笺青旻。
琴心剑气角寂寞，醉墨淋漓风雨落。
九十九峰归梦寒，玉笙泠泠跨飞鹤。
尝瓜二首
杨万里（宋代）

风露盈篮至，甘香隔壁闻。
绿搏甖一搦，白裂玉平分。
藓甃开冰段，梅山失火云。
老夫供晚酌，不用辨膻荤。
潞河舟中和小修别诗 其四
袁宏道（明代）

欲觅藏身处，瞿童路上寻。鱼宁愁不阔，鸟岂畏山深。

秋叶虹霜寺，春苞紫笋林。辟如纵鹦鹉，未有恋笼心。
登富阳观 其二
程俱（宋代）

东吴山川少雄远，此中形势如江南。当年伯符亦浪出，三雄相视徒眈眈。
送林介
王禹称（宋代）

八年困名场，万里有慈亲。吟变闽越声，衣有京洛尘。

况复久相闽，知子文行淳。不能致一第，虚作金銮臣。

昔予贬商洛，相送远涉溱。今予谪滁上，语别清淮滨。

途穷与道丧，讵免同沾巾。
侍宴应制得分字
乔知之（唐代）

紫禁肃晴氛，朱楼落晓云。豫游龙驾转，天乐凤箫闻。

竹外仙亭出，花间辇路分。微臣一何幸，词赋奉明君。
七月一日夜坐舍北水涯戏作
陆游（宋代）

兀傲胡床酒半醒，钓筒收尽数舟横。
风生细葛无三伏，月上疏林正四更。
北斗离离低欲尽，明河脉脉去无声。
斥僊岂复尘中恋，便拟骑鲸返玉京。
在郡秋怀二首 其一
张九龄（唐代）

秋风入前林，萧瑟鸣高枝。寂寞游子思，寤叹何人知。

宦成名不立，志存岁已驰。五十而无闻，古人深所疵。

平生去外饰，直道如不羁。未得操割效，忽复寒暑移。

物情自古然，身退毁亦随。悠悠沧江渚，望望白云涯。

露下霜且降，泽中草离披。兰艾若不分，安用馨香为。
公佐索诗次别仲时小诗韵遗之五首 其三
周孚（宋代）

朱丝徽黄金，问子用此何。从来履霜操，不及懊侬歌。
题李丹壶壁
陈允平（宋代）

闲乘海上槎，来访谪仙家。
风逆磬声短，日低旛影斜。
猿攀高树果，蜂采半岩花。
谁在丹台上，三更炼紫霞。
南园陪王卿游瞩
韦应物（唐代）

形迹虽拘检，世事澹无心。郡中多山水，日夕听幽禽。

几阁文墨暇，园林春景深。杂花芳意散，绿池暮色沉。

君子有高躅，相携在幽寻。一酌何为贵，可以写冲襟。
题春草驰情卷寄答孔炎宗侯
王世贞（明代）

胎簪秀色满罘罳，父子风流岂异时。临得宛陵离后帖，裁将康乐梦回诗。

王孙不断蘼芜恨，天马长衔苜蓿悲。若问吴台眠起处，一群麋鹿眼迷离。
望江南 其六
严绳孙（清代）

听宛转，愁到渡江多。杏子雨馀梅子雨，柳枝歌罢竹枝歌。

一抹远山螺。

曾几日，轻扇掩纤罗。白发黄金双计拙，绿阴青子一春过。

归去意如何。
渔家傲
欧阳修（宋代）

五月薰风才一信。初荷出水清香嫩。乳燕学飞帘额峻。谁借问。东邻期约尝佳酝。

漏短日长人乍困。裙腰减尽柔肌损。一撮眉尖千叠恨。慵整顿。黄梅雨细多闲闷。
答王立之惠书
潘大临（宋代）

归自江南即定居，漫劳新友问何如。
刚肠肯为藜羹转，病骨聊何竹杖扶。
南圃土腴千树橘，东湖春水百金鱼。
明年生计应堪说，待倩君倩买异书。
侯桂舲军门以《疏勒望云图》属题，赋五言四章 其四
杨昌浚（清代）

专阃开南服，斑衣慰北堂。承欢陔草茂，回首阵云凉。

忠孝一生事，艰难百战场。披图期努力，爱日报正长。
以予与斯远倡酬诗一卷寄钱伯同运使郎中二首 其二
赵蕃（宋代）

我家怀玉居，盖自南渡初。元无五亩宅，仅保一束书。

不调如释之，何翅十年馀。但有四壁在，倦游亦相如。

况此方病卧，何繇瞻使车。所徯公嚬笑，以为民惨舒。
谢钱处和惠燕坐搘颐莲
曹勋（宋代）

不倚蒲团有妙机，搘颐真可助痴儿。
辍君拄颊看山用，拯我垂头欲睡时。
燕坐巧能留蝶梦，吟髭聊复寄莲枝。
从今宁有灵龟叹，一枕跏趺总不知。
白鹤观题壁
佚名（宋代）

仙人未必皆仙去，还在人间人不知。
手把白髦从两鹿，相逢聊问姓名谁。
鹧鸪天·通处灵犀一点真
朱敦儒（宋代）

通处灵犀一点真。忺随紫橐步红茵，个中自是神仙住，花作帘红玉作人。偏澹静，最尖新。等闲舞雪振歌尘。若教宋玉尊前见，应笑襄王梦里寻。
池畔闲坐，兼呈侍中
白居易（唐代）

池畔最平处，树阴新合时。移床解衣带，坐任清风吹。

举棹鸟先觉，垂纶鱼未知。前头何所有，一卷晋公诗。
右省补阙张茂枢同在谏垣邻居光德迭和篇什…因抒酬寄
郑谷（唐代）

何宋清名动粉闱，不才今日偶陈诗。考功岂敢闻题品，

水部犹须系挈维。积雪巷深酬唱夜，落花墙隔笑言时。

紫垣名士推扬切，为话心孤倍感知。
江城子
方岳（宋代）

梅花吹梦过溪桥。路迢迢。雪初消。似恁天寒，诗瘦想无聊。听得草堂人有语，能几日，是生朝。
乱云深处洗山瓢。鬓萧萧。酒红朝。回首六朝，南北黯魂销。纵使钟山青眼在，终不似，侣渔樵。
某已被旨移蔡贼起旁郡未果进发今日上城部分民兵阅视战舰口号五首 其五
韩驹（宋代）

沙场腊送亡胡月，泽国春生贺汉年。说与胡儿莫轻出，黄冈直下有戈船。
九子庵
陈岩（宋代）

修途百折到山顶，绀宇数间开道场。
倦卧尽人身自在，翻愁作梦趁黄粱。
雨望
方岳（宋代）

前溪雨埋村，咫尺不我过。
雷霆但蒙鸿，林莽亦掀簸。
竟微一飘洒，起此北窗卧。
对面自胡越，孰为天宇大。
得非老龙公，悯念茅屋破。
田父适在傍，出语惊四座。
指予两青虹，可见不可唾。
是能隔截之，帝泽谁与播。
坐令水南人，一蹉成百蹉。
上天本均平，夫岂不渠奈。
虹亦何能神，书生例穷饿。
新昌留别一首
王阮（宋代）

奉命诛求下户贫，抗章恳白上官嗔。
与其重敛毒千室，宁以深文中一身。
吏务循良邦有赖，士虽贫贱气宜伸。
空烟亭下桃花水，好送扁舟欲去人。
村居感兴
杨朴（宋代）

一壶村酒胶牙酸，十数胡皴彻骨乾。
随著四婆裙子后，杖头挑去赛蚕官。
梦中作
何梦桂（宋代）

草浓阡陌眠黄犊，沙煖汀洲浴翠禽。一径梧桐花落后，半江春水绿阴阴。
墓庐追亲
赵友直（宋代）

万古维乾坤，一生资父母。
乾坤春复春，父母恩难补。
瞻彼林中乌，犹能怀反哺。
矧兹六尺躯，不念劬劳苦。
季子庙
曹确（宋代）

人间不记吴王事，江上今存季子宫。坏壁乱飘青藓雨，破檐时荡白榆风。

衣冠何处埋春草，鸡酒长年任野翁。下马一看思旧德，浮名应与暮云空。
屈平庙
陆游（宋代）

委命仇雠事可知，章华荆棘国人悲。
恨公无寿如金石，不见秦婴系颈时。
立春日同刘侍御集张幼于赤城山房
皇甫汸（明代）

荏苒惊时序，迟回恋物华。隔宵林带雨，拂曙海呈霞。

隐迹原南郭，辞流属大家。阳春何事早，先遣笔生花。
声声令 鼓子
高濂（明代）

马嵬香散，羯鼓尘生。花枝解惜旧时声。把皮腔幻出，日边急，雨中鸣。

俨风走、渔阳甲兵。恨到无声。方是怨，几时平。鼓催刻漏梦魂惊。

有形无调，打不出，别离情。都付与、东风战争。
寻李逸人旧居
于鹄（唐代）

旧隐松林下，冲泉入两涯。琴书随弟子，鸡犬在邻家。

茅屋长黄菌，槿篱生白花。幽坟无处访，恐是入烟霞。
寒食
朱曰藩（明代）

水满春湖花满城，况逢寒食雨初晴。
花深不碍秋千山，水阔从教舴艋行。
午憩旗亭分杏酪，夜归饧市有箫声。
多情一树山梨白，小立柴门待月明。
汉州房公湖
孙应时（宋代）

阴阴老木匝平湖，想见房公用意初。
眼底园池那有此，胸中丘壑故须渠。
风流正自能传世，成败应难尽信书。
万里兹游销客恨，不辞一赏醉春馀。
紫竹花
杨巽斋（宋代）

长夏幽居景不穷，花间芳砌翠成业。
窗南高卧追凉际，时有微香逗晚风。
园丁折花七品各赋一绝 其四 叠罗红
范成大（宋代）

襞积剪裁千叠，深藏爱惜孤芳。若要韶华展尽，东风细细商量。
开元禅寺
郭祥正（宋代）

三寺参差见刹竿，开元形胜据龙蟠。楼台影落青霄险，钟磬声传碧涧寒。

物物有缘香供盛，尘尘无碍法筵宽。欲随大士披华藏，北斗容身不亦难。
蔡州二首
罗公升（宋代）

中国衣冠礼乐先，国亡那得更求全。
凄凉青盖端诚殿，何似幽兰一炬烟。
拟陆士龙为顾彦先赠妇往返四首次原韵 其二
顾瑗（清代）

携手送君行，欲起旋复止。春风不留人，君行已千里。

忧来无晨昏，梦想见吾子。长安多丽人，纤腰编贝齿。

妖冶良足怡，衰丑胡能纪。席石敢责前，丝萝庶念始。
和黄倅祈求有应
胡寅（宋代）

海山和气四时连，太守宾僚自十仙。
明恕而行非苟尔，感通之效固昭然。
萌心甘泽云从地，举意晴蜴日丽天。
可但南冠瓶有粟，家家酣咏太平年。
句
姚颖（宋代）

六典未新周礼乐，三河正想汉官仪。
平生作计非温饱，可但区区诧郄枝。
送安抚使袁彦淳之任
史弥忠（宋代）

雄心中夜岂难平，一队旌旗万里行。
为国许身增慷慨，逢人说剑转平明。
尊前白发怀南浦，马上青山过楚城。
从此海邦多治略，好听歌诵快舆情。
书八功德水庵
王安石（宋代）

幽独若可厌，真实为可喜。
见山不碍目，闻水不逆耳。
翛然无所为，自得而已矣。
偈颂一百四十一首
释师范（宋代）

克期取证，系缚盲驴。
休夏自陈，且莫鬼语。
拟古诗
鲍照（南北朝）

鲁客事楚王。
怀金袭丹素。
既荷主人恩。
又蒙令尹顾。
日晏罢朝归。
舆马塞衢路。
宗党生光辉。
宾仆远倾慕。
富贵人所欲。
道得亦何惧。
南国有儒生。
迷方独沦误。
伐木清江湄。
设罝守毚兔。
由云栖纡道至湖上名园古寺游赏竟日泚笔赋之
阮恩滦（清代）

两载湖山住，题襟愿未酬。说曾闻约略，地始足句留。

棠树垂先泽，花城饱艳游。剪镫劳梦忆，烟柳六桥头。
百花隐
陈光世（明代）

百花山上四时花，堪称休居隐士家。独步峰头西北望，樵郎无路引皇华。
酬袁守方秋崖遗宝带桥诗以雇我老非题柱客
包恢（宋代）

往来欲休息，亦可乐自然。
上观云飞鸟，下看鱼泳川。
赠虞教授别
林季仲（宋代）

儒生底用苦知书，学到根源物物无。
曾子当年多一唯，颜渊终日只如愚。
水流万折心无竞，月落千家境自孤。
把手沙头莫言别，与君元不隔江湖。
季秋侍宴中阙与诸公憩学士院作
宋庠（宋代）

冠剑中休会禁扃，暂欹孤枕拂云屏。
汉臣责重非真醉，楚客秋高恨独醒。
宝墨喜窥前赐榜，华絛犹记旧呼铃。
诏催终宴箫韶动，更学鶢鶋子细听。
次韵永叔乞药有感
梅尧臣（宋代）

子厚论钟乳，要若鹅翎筒。安取啖枣栗，谓相出山东。

所产有所美，慎勿凭村僮。公问我饵药，石臼将使砻。

我饵乃藤根，得方非仓公。曾闻李习之，其品今颇同。

此物俗为贱，不入贵品中。吾妻希孟光，自舂供梁鸿。

荏苒岁月久，颜丹听益聪。虽能气血盛，不疗贫病攻。

何如面黧黑，腰金明光宫。亦莫如学钓，缗钩悬香藭。

但知烟水乐，宁计身瘠丰。我生无快意，岂异抱笃癃。

公乎忽我求，略辨雌与雄。雄赤而雌白，由来不同功。

沙合固切似，朋好殊未穷。长年苟不遇，笑杀渭上翁。
午醉径睡比觉已甲夜矣
陆游（宋代）

自我归城西，已复再见冬。
虽未挂衣冠，其实则老农。
好事或饷挂，石室挂最醲。
一醉辄至暮，卧闻湖寺钟。
心安病自除，衾暖梦欲重。
化作孤鹤去，云崦巢长松。
赋得春莺送友人二首（一作刘孝孙诗后四句在前作一首）
贺朝（唐代）

翅掩飞莺舞，啼恼婕妤悲。料取金闺意，因君问所思。

流莺拂绣羽，二月上林期。待雪销金禁，衔花向玉墀。
宜春道中赠邢公昭二首
赵蕃（宋代）

问君家在离骚国，句里应含兰芷香。
邂逅宜春须小住，要期倾倒锦为囊。
寄题喻叔奇国傅郎中园亭二十六咏钩矶
杨万里（宋代）

乌龙滩下白云堆，上有狂奴旧钩台。
一夕被君偷取去，至今犹带汉莓苔。
假山
何耕（宋代）

空庭幻出小嶙峋，假外应须别有真。
只恐话头成丙橛，若为融摄主和宾。
丁香结 商调
周邦彦（宋代）

苍藓沿阶，冷萤粘屋，庭树望秋先陨。渐雨凄风迅。

澹暮色，倍觉先林清润。汉姬纨扇在，重吟玩、弃掷未忍。

登山临水，此恨自古，销磨不尽。

牵引。记试酒归时，映月同看雁阵。宝幄香缨，熏炉象尺，夜寒灯晕。

谁念留滞故国，旧事劳方寸。唯丹青相伴，那更尘昏蠹损。
陪枢密富公游霅川即事呈三首 其三
葛胜仲（宋代）

杖藜登览更簪蒿，莫学骚人独餔糟。弈世当传张颢印，三公行佩吕虔刀。
见薛大臂鹰作（一作李白）
高适（唐代）

寒楚十二月，苍鹰八九毛。寄言燕雀莫相啅，

自有云霄万里高。
晚游城西开善院，泛舟暮归，二首 其一
苏轼（宋代）

晚照馀乔木，前村起夕烟。棋声虚阁上，酒味早霜前。

远谪何须恨，来游不偶然。风光类吾土，乃是蜀江边。
贺尹学士辟经略府
刘敞（宋代）

年来方苦兵，蛮夷久滑夏。西陲亭障尽，人骨蔽荒野。

汉家飞将多，程李相上下。试问谁董之，王朝大司马。

分廷授斧钺，号令从此把。主忧臣当辱，开府纳儒雅。

堂堂蒙山旧，乃是谪仙者。谋画当代无，胸襟一朝写。

诚知铄铅矿，不合烦大冶。要使借前筹，非公谅谁假。

鹰饥肯择肉，骥逸始流赭。由来抱轩昂，可得不脱洒。

昨闻赋刍粟，中户困楚槚。此事已大急，哀哉动鳏寡。

兵家尚神速，世务忌苟且。愿公更深谋，却敌如破瓦。

䲔鲵埽封境，疲瘵沐纯嘏。岂令鲁仲尼，独赞王孙贾。
句
戴司颜（唐代）

远来朝凤阙，归去恋元侯。（赠僧，见《纪事》）
焙经
释绍昙（宋代）

老胡监本诳人天，开口无非吐黑烟。
五热炙身甘自受，要翻元款待驴年。
春兴 其一
李联琇（清代）

劳久思一间，间来即生懒。观书亦云适，胡为卧持卷。

一叶未及翻，颓然合双眼。睡味与书味，酝酿十分满。

不知春昼沈，花阴渐斜转。卷从手中堕，枕低恣蹂践。

有如带宿酲，软饱浪抛盏。觉来闻书声，童塾课方展。

何以导儿曹，此生太偃蹇。旁人谬相谓，高卧非荒湎。

梦中岂得句，呓语兴不浅。走觅南邻伴，斋扉反扃钥。

春晴谁不出，我亦一登阁。面城无街市，旷远横溪彴。

倚槛数行人，茫不辨老弱。转为行人窥，仰指且前却。

足未入官府，讶见此乘鹤。庾亮多宾僚，是否官同乐。

相望渺千里，遥情未容度。何处暮苍然，一绳纸鸢落。
微雪野望
左锡璇（清代）

远岫空濛隐翠微，松杉深处鹤忘机。乱云隔渚霏霏合，断霰惊风故故飞。

孤屿梅花香欲结，空山流水梦应稀。自怜十载留都邑，回首家园怅已非。
秋 其三
戴亨（清代）

白帝司秋令，当之草木棼。但知成委折，那复辨莸薰。

霜杵敲寒月，边鸿叫夜云。商声无远近，孤客不堪闻。
相见欢·晓窗梦到昭华
冯延巳（五代）

晓窗梦到昭华，阿琼家。
欹枕残妆一朵，卧枝花。
情极处，
却无语，
玉钗斜。
翠阁银屏回首，
已天涯。
赠僧五首 钵塔院如大师
白居易（唐代）

百千万劫菩提种，八十三年功德林。若不秉持僧行苦，将何报答佛恩深。

慈悲不瞬诸天眼，清净无尘几地心。每岁八关蒙九授，慇勤一戒重千金。
颂证道歌·证道歌
释印肃（宋代）

天龙寂听生欣悦，来散仙花岩畔列。
解空没量道无能，动地雨华重漏泄。
自赋
林尚仁（宋代）

学书学剑两无成，天乞梅边隐姓名。
未必清闲非盛福，纵教富贵亦虚荣。
百年有限春风老，万事无心夜月明。
何计莫餐烟火供，漱流眠石过今生。
客舍赠别韦九建赴任河南韦十七造赴任郑县就便觐省
刘长卿（唐代）

与子颇畴昔，常时仰英髦。弟兄尽公器，诗赋凌风骚。

顷者游上尽，独能光选曹。香名冠二陆，精鉴逢山涛。

且副倚门望，莫辞趋府劳。桃花照彩服，草色连青袍。

征马临素浐，离人倾浊醪。华山微雨霁，祠上残云高。

而我倦栖屑，别君良郁陶。春风亦未已，旅思空滔滔。

拙分甘弃置，穷居长蓬蒿。人生未鹍化，物议如鸿毛。

迢递两乡别，殷勤一宝刀。清琴有古调，更向何人操。
望瞿塘峡
张嵲（宋代）

万古瞿塘峡，犹存禹凿痕。
岷峨驱众水，滟澦没孤根。
云黑树含雨，祠荒雅噪昏。
悲凉瀼西地，三叹相营魂。
新雁过妆楼·梦醒芙蓉
吴文英（宋代）

梦醒芙蓉。风檐近、浑疑佩东丁东。翠微流水，都是惜别行踪。宋东秋花相比瘦，赋情更苦似秋浓。小黄昏，绀云暮合，不见征鸿。
宜城当时放客，认燕泥旧迹，返照楼空。夜阑心事，灯外败壁哀蛩。江寒夜枫怨落，怕流作题情肠断红。行云远，料澹蛾人在，秋香月中。
过无为州晤刘仲良潘琴轩两方伯周沐三大令别后却寄 其二
李昭庆（清代）

骑省间居鹤唁悲，北堂余慕废莪诗。《泷冈阡表》欧阳子，家庙碑铭郭敬之。

出处能全忠孝志，遭逢何幸圣明时。西陲经略资韩范，会起平泉拥节麾。
古柏
释文珦（宋代）

庭前双柏子，曾入祖师禅。
黛色参天古，贞心比石坚。
材堪舟楫用，名在邶鄘篇。
岁晚冰霜里，清标独蔚然。
送颜复兼寄王巩
苏轼（宋代）

彭城官居冷如水，谁従我游颜氏子。
我衰且病君亦穷，衰穷相守正其理。
胡为一朝舍我去，轻衫触热行千里。
问君无乃求之与，答我不然聊尔耳。
京师万事日日新，故人如故今有几。
君知牛行相君宅，扣门但觅王居士。
清诗草圣俱入妙，别后寄我书连纸。
苦恨相思不相见，约我重阳嗅霜蕊。
君归可唤与俱来，未应指目妨进拟。
太一老仙闲不出，（张安道为太一宫使。
）踵门问道今时矣。
因行过我路几何，愿君推挽加鞭箠。
吾侪一醉岂易得，买羊酿酒従今始。
呈荆公
方惟深（宋代）

年来身计欲何为，跌宕无成一轴诗。
懒把行藏问詹尹，愿将生死遇秦医。
丹青效虎留心拙，斤匠良工入手迟。
此日知音堪属意，枯桐正在半焦时。
简唐英同年四首
袁说友（宋代）

春风已落百花中，镜里空嗟两鬓蓬。
病懒未能禁酒困，多愁元不为诗穷。
偶然贞曜生同世，尤喜丁宽易未东。
聚散由来皆造化，一篇我欲谢天公。
留题九龙岩
陈某（宋代）

里俗相传有九龙，昔年栖隐此岩中。
烟霄一去□□隔，石户双开旧径通。
月影日光东北近，泉声山色古今同。
何当便脱卑凡累，来伴僧闲论苦空。
酬宣州崔大夫见寄
刘禹锡（唐代）

白衣曾拜汉尚书，今日恩光到敝庐。再入龙楼称绮季，

应缘狗敝说相如。中郎南镇权方重，内史高斋兴有馀。

遥想敬亭春欲暮，百花飞尽柳花初。
报国寺藏经院小阁同师川驹父作二首 其二
洪朋（宋代）

徙倚只阿阁，周遭见此邦。莫鸦翻古木，候雁造秋江。

风日双蓬鬓，乾坤一琐窗。真成近僧住，若个寸心降。
中秋后二夜乘月渡五里湖
孙继皋（明代）

月出湖波白，乱流山势斜。榜人能辨树，仙客拟乘槎。

宿鹭惊还定，明蟾阙亦华。此中幽胜别，老去好浮家。
春晴
任翻（唐代）

楚国多春雨，柴门喜晚晴。幽人临水坐，好鸟隔花鸣。

野色临空阔，江流接海平。门前到溪路，今夜月分明。
呈广仲运干
赵蕃（宋代）

招真岩畔菊花秋，忆昨赋诗相赠投。不但居民思憩树，每令客赠击行舟。

只言腾踏已云远，岂料转输由尔留。我亦老焉犹昔日，倚楼看镜两悠悠。
五人墓
朱奕恂（清代）

花市东头侠骨香，断碑和雨立寒塘。屠沽能碧千年血，松桧犹飞六月霜。

翠石夜通金虎气，荒丘晴贯斗牛芒。片帆落处搴清藻，几伴归鸦吊夕阳。
先蚕六首
佚名（隋代）

生民之朔，衣皮而群。
惟圣有作，被冒以文。
礼乐以成，贵贱以分。
欲报之德，金石谐均。
谢天与改官汴臬幕东峤兄有诗次韵并寄
庄昶（明代）

梁国何曾还吓我，今人情或古人同。
电悬双眼欺秋水，髻拥三花御野风。
柱史官来头已白，醉乡逃去颊初红。
吹台独上高回首，各各溪河落照中。
散步西园
张耒（宋代）

岁晚伤局促，散怀唯小园。
鸣禽下荒寂，孤木倚高寒。
闰月长蔬甲，清霜瘦竹竿。
荆人重鲜食，怪我厌鱼餐。
赠刘道原
陈舜俞（宋代）

三年江湖上，得友唯道原。
少小负英特，诵书日万言。
长好史氏学，执笔以专门。
废兴数千载，抵掌洪河翻。
洁身比夷齐，见义勇育贲。
唯不善玄解，恶佛如仇冤。
我虽异于此，知有学行尊。
就之同雾露，贵之如瑶琨。
共为庐山游，移宿穷林园。
水石最好处，尽日流清尊。
所愿闻高谈，美若尝熊蹯。
夫子之故人，公台既调元。
闻初学问时，幽兰并芳荪。
及今议论乖，良弓对惊猿。
云泥成睽离，治乱空自论。
古来用才者，如梓匠轮辕。
短长无弃遗，同异非仇恩。
何不付国史，置子西掖垣。
我语虽鄙贱，几欲叫天阍。
遥望洞庭诸山
宝鋆（清代）

积雪白班班，萧森松竹间。侧闻太湖水，中有洞庭山。

云雾深林秘，龙蛇大泽间。阿谁惬幽赏，想像列仙班。
夔府长至诸州之酒毕集每品尝之或有味而无香
邓深（宋代）

樽中贤圣杂然陈，点化须臾清且醇。
味压宜城九醖酒，名高夔府十州春。
投丸仙了难争手，合麴香山未尽神。
从事有灵应自庆，而今十部萃吾身。
过孔雀庵访辉上人
林古度（清代）

早岁闻初地，凌朝试远寻。依然一茅宇，宛在千竹林。

芳草定时积，清池雨后深。对君论古迹，寂寞起幽心。
游径山蕴常上人字无可以山中秋日十诗求和因次韵 其九
葛胜仲（宋代）

拥书斋馆水侵门，当日灵芝秀一村。碧落二卿今不见，空馀乔木晓惊猿。
太宗永熙陵
宋祁（宋代）

白虎晨湍迥，青龙夕雾和。
汉陵人易识，流水记岥岮。
次韵孔毅甫久旱已而甚雨三首
苏轼（宋代）

饥人忽梦饭甑溢，梦中一饱百忧失。
只知梦饱本来空，未悟真饥定何物。
我生无田食破砚，尔来砚枯磨不出。
去年太岁空在酉，傍舍壶浆不容乞。
今年旱势复如此，岁晚何以黔吾突。
青天荡荡呼不闻，况欲稽首号泥佛。
瓮中蜥蜴尤可笑，跂跂脉脉何等秩。
阴阳有时雨有数，民是天民天自恤。
我虽穷苦不如人，要亦自是民之一。
形容虽似丧家狗，未肯弭耳争投骨。
倒冠落帻谢朋友，独与蚊雷共圭荜。
故人嗔我不开门，君视我门谁肯屈。
可怜明月如泼水，夜半清光翻我室。
风従南来非雨候，且为疲人洗烝郁。
褰裳一和快哉谣，未暇饥寒念明日。
去年东坡拾瓦砾，自种黄桑三百尺。
今年刈草盖雪堂，日炙风吹面如墨。
平生懒惰今始悔，老大劝农天所直。
沛然例赐三尺雨，造化无心怳难测。
四方上下同一云，甘霔不为龙所隔。
（俗有分龙日。
）蓬蒿下湿迎晓来，灯火新凉催夜织。
老夫作罢得甘寝，卧听墙东人响屐。
奔流未已坑谷平，折苇枯荷恣漂溺。
腐儒粗粝支百年，力耕不受众目怜。
破陂漏水不耐旱，人力未至求天全。
会当作塘径千步，横断西北遮山泉。
四邻相率助举杵，人人知我囊无钱。
明年共看决渠雨，饥饱在我宁关天。
谁能伴我田间饮，醉倒惟有支头砖。
天公号令不再出，十日愁霖并为一。
君家有田水冒田，我家无田忧入室。
不如西州杨道士，万里随身惟两膝。
沿流不恶氵斥亦佳，一叶扁舟任漂突。
山芎麦曲都不用，泥行露宿终无疾。
夜来饥肠如转雷，旅愁非酒不可开。
杨生自言识音律，洞箫入手清且哀。
不须更待秋井塌，见人白骨方衔杯。
秋兴
陈某（宋代）

禾黍离离雨满村，望中兵火几家存，
荒城半是征人骨，秋月偏家旅客魂。
岂意战尘临老见，不知心事向谁论。
抱茅盖得青山屋，多种桃花映酒樽。
举举媚学子
林之奇（宋代）

举举媚学子，居曰不吾知。
知而有不能，无乃失於欺。
不知未为患，不欺浩难期。
咄哉天下怀，何以天下为。
初入罗浮山作 其二
祁衍曾（明代）

弱龄慕遐举，久钦五岳游。岂曰俟婚嫁，堂上日西流。

依然乡里俟，夙志竟难酬。睇望飞云岭，飞云何悠悠。

去此片时程，驾言理方舟。愿附松萝枝，永与静者俦。
题搔口
张仲谋（唐代）

尝闻烧尾便拏空，只过天门更一重。

大禹未生门未凿，可能天下总无龙。
庚辰冬帅初与正仲约过阆风既而予坐病二友亦
舒岳祥（宋代）

杜宇啼时多是雨，酴醾开后便无春。
惜花底学千金子，对酒还思两玉人。
良药草中闲长叶，幽禽花里巧藏身。
青山百里通来往，衰病保曾厌客频。
历溪书事五首 其五 养拙
揭祐民（元代）

旧拙不可悔，新巧吾无能。闭户深养拙，拙久智自增。
陈靖献公祠三首 其二
沈磐（清代）

分茅蓟北控岩疆，鼙鼓谁教动范阳。自有长君图社稷，不劳叔父佐成王。

丹心愿化千年碧，弱息难回百炼刚。缞绖何人轻慷慨，忠魂总赴白云乡。
句
刘少逸（宋代）

风递花香入酒尊。
哀倪孟容父词
王柏（宋代）

忆昔见公兮，季原之堂。
兄弟怡怡兮，清约是将。
蔼子姓之弦歌兮，头角昂昂。
来者起敬兮，知德义之日昌。
造化无情兮，慨有季之先亡。
气象少异兮，灯火凄凉。
幸二子之自奋兮，视前有光。
何禄养之不久兮，遽惊风木之伤。
痛日月之未改兮，已变故常。
以公之刚介兮，岂北面於缁黄。
我知公之心兮，萦不足以挽其恨之长。
东风作恶兮雪絮正狂，黄垆晓启兮松楸苍苍。
劳生兮永佚，世事兮茫茫。
交之道兮日落，老有泪兮滂滂。
复和前韵
王质（宋代）

小窗厌读牛毛书，径思一苇航江湖。英英山色著眉宇，炯炯波光明发肤。

清风蓑笠明月棹，为我洗濯尘埃裾。功名暂寄痴儿手，烟云且与閒人娱。

浴凫飞鹭总相识，近水远山俱可庐。东游会稽略沧海，西跨震泽窥姑苏。

小官趋事苦奔走，大官忧国多嗟吁。幸今未挂衣冠籍，浮家泛宅谁能拘。

天朝多士森列宿，氐房奎壁牛女虚。如公第一等人物，故应策辔飞云衢。

得印安用如斗大，握笔会使如椽粗。玉堂静夜掣铃索，卧听宫点鸣铜壶。

日閒剖茗碎鸾凤，霜清把酒倾醍醐。记取江南子王子，溪边共立春风蒲。

及今未趋紫宸列，尚容时挽张公须。奚奴剩背古锦囊，与公痛咀溪山腴。
葵邱李庄之行
石星（明代）

古道曲幽三省客，葵邱探访朝花厅。
忠義后人礼相待，会盟神祠暮鸡鸣。
南乡子 赠轧二弦胡琴高才甫
许有壬（元代）

锦瑟思华年。底用嘈嘈五十弦。两线清冰千万调，能传。句句分明字字圆。高艺擅华筵。多少新声出自然。更着赵娘歌宛转，相联。消得诗人
暮春得寒字
赵秉文（金朝）

九日聊偷一日闲，三分春色二分阑。乡关梦里人空老，风雨夜来花更残。

乍坼瓮泥糕酒熟，未开火禁粥饧寒。何时投劾归田去，杨柳阴中把钓竿。
观书有感 其一
顾清（明代）

兀兀灯前千古思，古人心在不同时。同时只好今人笑，暮夜怀金尚畏知。
自遣诗三十首 其十九
陆龟蒙（唐代）

月澹花闲夜已深，宋家微咏若遗音。重思万古无人赏，露湿清香独满襟。
怀古题雪十首
方凤（宋代）

圣主贤臣千载遇，夜雪皑皑幸其第。直爱榻外非吾家，欲下江南须早计。

炽炭烧肉锦茵铺，细君行酒以嫂呼。鲁论自可相天下，何必区区泥上书。
秋夜
崔旭（清代）

垂垂镫焰冷，铃柝促人眠。雁叫有霜夜，星明无月天。

青门逢壮志，白社换流年。枕畔抛书后，鸡声梦著鞭。
胡同年恢信州弋阳簿
宋祁（宋代）

笼樱沈醵宴，津鼓怆离群。
道出东南水，心留西北云。
秫田供醖剂，练幅换书裙。
熛阙方呼俊，归来伫献文。
经湘东
侍其备（宋代）

迢迢萍水向西流，地接长沙一片秋。
不逐征鸿过湘浦，行程应记到南州。
赏海棠
姜特立（宋代）

海棠初破萼，红艳欲无春。
小插依霜鬓。花应恕老人。
陶君誇其分司桃花独树予往观之次其韵
曹嘉(明)（明代）

独树红桃太放花，主人折赠众宾誇。
当筵雨□□犹湿，倚槛风宾午更斜。
剩有琴书分秀色，岂容蜂蝶乱芳华。
英朋海内如君少，拟报琼瑶醉紫霞。
元日过浦城西阳岭
蔡襄（宋代）

逝者东流水，情知无却回。
迟留曾到处，嗟古不同来。
谁道新年好风物，忍将泪眼向春开。
游寄畅园
丁绍仪（清代）

绿树阴初合，闲庭草渐肥。游鱼负萍戏，小鸟逐花飞。

雨过泉声静，风来酒力微。斯游殊不易，我是暂时归。
送秦中丞国声之湖南兼呈东山先生
邵宝（明代）

中丞旌节自东来，黄鹤楼高倚宪台。江汉朝宗千古地，风霆鼓宪一时才。

洞庭水阔春初渡，衡岳云深晚正开。老矣东山烦问讯，苍生回首柰何哉。
扬州后土庙琼花香如莲花落不著地丙子一夕大
赵文（宋代）

朔风吹沙淮浪白，二十四桥沉冷月。
颠雷夜半撼芜城，雪萼琼丝破空碧。
金瓶岁岁献君王，玉罂泛酒莲花香。
明光殿闭沙漠远，人自无情花断肠。
落蕊飞天识天路，何如拔树飞升去。
唐昌游女再归来，城中只卖琼花露。
江南俘客吟如叫，想像裁词不成调。
天宫夜宴按霓裳，玉女擎花紫皇笑。
荆溪棹歌四首 其三
吕诚（元代）

溪上雪消春水高，鹅黄新柳暗长桥。桥头人家好春酒，无情长与驻兰桡。
和颜长官百咏·山居
朱继芳（宋代）

春到寒荄总向荣，药苗旋种亦初成。
山翁幸自无谁识，可要山中宰相名。
登湖州销暑楼
陈亚（宋代）

重楼肆登赏，岂羡石为廊。
风月前湖近，轩窗半夏凉。
罾青识渔浦，芝紫认仙乡。
却恐当归阙，灵台为别伤。
策试夜潜纪长句于都堂西南隅（后首一作薛能诗）
韦承贻（唐代）

褒衣博带满尘埃，独自都堂纳卷回。蓬巷几时闻吉语，

棘篱何日免重来。三条烛尽钟初动，九转丹成鼎未开。

残月渐低人扰扰，不知谁是谪仙才。

白莲千朵照廊明，一片升平雅颂声。

才唱第三条烛尽，南宫风月画难成。
由云峰取道锦涧历险至绝顶
王世贞（明代）

改装问绣涧，徙屩披蹑云。涧仄愁陵缅，云杂争崩奔。

急湍令玉危，缓溜使弦温。稍息一会心，屡踬复惊魂。

参差吐锋距，倏忽变朝曛。前径为雾绝，后呼若空闻。

矫䜪属大观，贾勇非离群。会已人世远，何繇叩天阍。
寄表兄王升之
黄庚（元代）

客袂临分日，杨花落酒边。
重来期半月，一去忽经年。
莎草平诗屋，江潮没钓船。
何时归旧隐，风雨对床眠。
古思归引
郭祥正（宋代）

昔人思归兮，宅林薮之邃深。阻长堤而临清渠兮，芬翳翳以交阴。

有观阁池沼兮，通泉溜而附嵚崟。蹇美羽之翔集兮，嘉鱼乐而浮沉。

时则命宴于芳晨兮，连亲戚与佳宾。执乐而侍兮，列秦赵之艳人。

管弦奏兮，歌悠扬而绝尘。浆兰桂兮，羞肴珍。左琴右书兮，助为娱而养真。

又期于不朽兮，志慠然而陵云。孰能婆娑于九列兮，顾牵羁于繁文。

曲有弦而无辞兮，述予怀以自信。歌曰：日毂驰兮老将至，铄外纷兮中系累。

归去来兮予之思，放吾形兮聊逍遥以卒岁。
十月十四日以病在告独酌
苏轼（宋代）

翠柏不知秋，空庭失摇落。
幽人得嘉荫，露坐方独酌。
月华稍澄穆，雾气尤清薄。
小儿亦何知，相语翁正乐。
铜炉烧柏子，石鼎煮山药。
一杯赏月露，万象纷醻酢。
此生独何幸，风缆欣初泊。
逝逃颜跖网，行赴松乔约。
莫嫌风有待，漫欲戏寥廓。
泠然心境空，仿佛来笙鹤。
和銮舆顿戏下（一作追从銮舆夕顿戏下应令）
虞世南（唐代）

重轮依紫极，前耀奉丹霄。天经恋宸扆，帝命扈仙镳。

乘星开鹤禁，带月下虹桥。银书含晓色，金辂转晨飙。

雾澈轩营近，尘暗苑城遥。莲花分秀萼，竹箭下惊潮。

抚己惭龙干，承恩集凤条。瑶山盛风乐，抽简荐徒谣。
题太守钱侍郎所藏薛少保独鹤图和韵三首 其二
程俱（宋代）

丹帢玄襟雪色衫，羽人冠坠不须簪。夜来白露闻清警，却使忧怀百不堪。
八月二十三日蔡元中生辰
释德洪（宋代）

才过中秋今几日，夜来海月上三更。梦魂传得天书至，窗户俱明厩马惊。

骨相终当为国器，儿声初已识人英。明年庆节山中友，金屋怜君夜直清。
浪淘沙
宋先生（宋代）

铅汞要加添。火候频煎。体中气足返阳全。养就婴儿并姹女，同坐同眼。

髓实自身坚。运满三田。刀圭服了得神仙。只候功成并行满，独步朝元。
训蒙绝句 体认
朱熹（宋代）

虽云道本无形象，形象原因体认生。试验操存功熟后，隐然常觉在中明。
自贻
杜牧（唐代）

杜陵萧次君，迁少去官频。寂寞怜吾道，依稀似古人。

饰心无彩缋，到骨是风尘。自嫌如匹素，刀尺不由身。
清平乐 梨花
邵亨贞（元代）

绿房深窈。疏雨黄昏悄。门掩东风春又老。琪树生香缥缈。一枝晴雪初乾。几回惆怅东阑。料得和云入梦，翠衾夜夜生寒。
江城子
叶梦得（宋代）

碧潭浮影蘸红旗。日初迟。漾晴漪。我欲寻芳，先遣报春知。尽放百花连夜发，休更待，晓风吹。

满携尊酒弄繁枝。与佳期。伴群嬉。犹有邦人，争唱醉翁词。应笑今年狂太守，能痛饮，似当时。
又登碧云亭感怀三十首
吴芾（宋代）

晚上危亭顾四隅，小松环绕几千株。
他年黛色侵天去，应记栽时是老夫。
次韵吴德基见赠
李昱（明代）

才看作县上南康，五马归来鬓色苍。龟鹤随身今尚在，菊松照色未全荒。

疏帘雨过山光润，小馆春深竹气凉。多幸情亲远相过，更题珠玉转难忘。
自淇涉黄河途中作十三首 其五
高适（唐代）

东入黄河水，茫茫汎纡直。北望太行山，峨峨半天色。

山河相映带，深浅未可测。自昔有贤才，相逢不相识。
次酬韵李正甫对雪
沈辽（宋代）

苦寒冽冽日夜增，朔风轩轩势相凌。遥山顽碧空崚嶒，高堂闲相拥敝缯。

欲釂一杯意已仍，浩歌黄竹但伏膺。愁云漫漫方四腾，海气上薄初不胜。

雪霰杂下风作棱，渐著弱柳头鬅鬙。半积轩砌发幽层，枯树兀兀愁饥鹰。

纷然不已失沟塍，一饮一斗心易矜。试步薄冰犹战兢，圆圭方璧降复登。

忆昔前年正严凝，摄事大蜡清晨兴。平生看雪实未曾，健仆骏马半醉乘。

或前或后望交朋，不辨明河与玉渑。烈火万炬气不蒸，被面惟有冻与冰。

归来心目如水澄，喜看道旁刳作灯。

丰年为瑞古有称，冻死何暇谈邹滕。欲邀君饮恨不能，相酬莫问准与绳。
豆叶黄
张元干（宋代）

疏枝冷蕊忽惊春。一点芳心入鬓云。风韵情知似玉人。笑迎门。香暖红炉酒未温。
偈颂六十八首
释法薰（宋代）

盲禅暗证，日中迷路。
深闻浅悟，未入正流，
不到乌江不肯休。
郊原新霁四首 其二
丁锡庚（清代）

千山万壑宿云收，浓淡烟林翠欲流。听得飞泉问何处，奚童遥指树梢头。
富州花朝用诸老韵
陈杰（宋代）

郑重传河尹，殷勤舍盖公。
今安裨议政，昔已坐谈空。
乡饮干戈诟，花朝雨雪中。
明当移棹去，啼鸟绿匆匆。
南山十咏 其五 宣圣庙
刘仲堪（宋代）

翼翼素王宫，誇倚高峰右。烟云覆幽邃，树石丛奇秀。

丹青古冕服，赭垩新缔构。率土被儒风，九夷信何陋。
经湛文简钓台
刘克平（明代）

四百峰头云不开，孤骞眠底暂徘徊。虎门江入天无际，蜃气波徘岳半推。

信有儒宗高一代，何应长算只孤台。乾坤此日吾登望，水落鱼龙万壑哀。
春日至望亭寻墨庄舅氏
祝旸（清代）

嘉树霭深村，芳春烟景辟。密条间花红，远峰连野碧。

迤逦渡回溪，窈窕幽人宅。古屋复藤萝，吟声响林石。
岁暮泛彭蠡
康从理（明代）

旷望极平川，遥心自黯然。
空烟疑有地，远浪不分天。
暮色孤帆外，寒声落雁边。
年催长路客，归思倍堪怜。
舟次江南
释古易（明代）

挈笠乘潮去，逢幽便放篙。水痕侵鹤迹，莎色上僧袍。

胜事閒偏得，兴来吟转高。前村知不远，隐隐出蓬蒿。
谢惠酒
胡粹中（明代）

美醪能远致，尘抱豁然开。起向窗前坐，风从竹下来。

莫思身外事，且进掌中杯。饮罢复高卧，冥心若死灰。
普化和尚赞
释慧远（宋代）

热发风狂，跃倒饭床。
挨脚脱漏，倒翻筋斗。
坏佗临济一生禅，哑却盘山三昧口。
有进好，未必好。
有时恶，未和恶。
有时把个破木铎。大悲院裹趕村斋，
直至而今无摸索。
百粤吟 其二
陈堂（明代）

遥从南徼溯中原，玉帛车书统至尊。东去罗浮红日近，北瞻庾岭紫云屯。

越裳重译周官在，横海楼船漠主恩。不分芙蓉秋亦老，物华凋敝可推论。
啸亭为盐令贾策治安题
张翥（元代）

老子掀髯处，云间孤草亭。不妨舒逸气，直恐动精灵。

风水划秋涌，鱼龙悲夜听。几翻流响歇，江冷越山青。
咏史上·豫让四首
陈普（宋代）

义士忠臣不二君，漆身吞炭欲成仁。
若谋委质求亲幸，又抱奸心贼大伦。
秋晚梁园饯别陈孝廉兄弟北上分得东字二首 其一
卢龙云（明代）

梁园赋客一樽同，多少心期别酒中。云里凤毛看颉颃，斗间龙气识雌雄。

齐名烨烨三珠树，蹑影翩翩几玉骢。江左青箱元共习，承恩堪并建章宫。
秋晚杂书三十首
方回（元代）

酒为万有神，菊实百卉仙。
敢问神谓何，我肠苦愁煎。
此味一濡唇，倏忽千忧捐。
仙说又何谓，南阳有其泉。
昔人饮芳润，槁项足引年。
閒居爱重九，二物心怀旃。
秋热寒华迟，家贫时醪悭。
屯乖勿深叹，古亦有斯贤。
依韵奉和司徒侍中压沙寺梨
强至（宋代）

谁将冰蜜共囊封，结实只园颗颗同。
蔽芾舍傍思召伯，周流林颗赋扬雄。
花经春月千层白，颊傅秋霜一抹红。
江橘空甘得奴号，果中清品合称公。
星浦樱园
郑孝胥（清代）

长休休归草未绿，直为看花乞休沐。海上樱林一夜开，举国寻休竞追逐。

朝来宿雾犹连海，紫气涨空吐秾郁。日光忽入如贯虹，璎珞漫天散珠玉。

云中君下云四起，飞拥岩腰或山麓。又疑蜃气幻群姝，粉魄脂魂粲盈目。

花间士女各携酒，席地酣歌挈其族。先生微行杂众醉，岂必独醒聊曳足。

当年彩笔已难状，残锦探怀毫更秃。沧桑回首梦龙华，炫昼崇桃语谁续？
闻鹧鸪
赵俞（清代）

月照霜华石磴危，钩辀苦怨客归迟。故乡亦是惊魂地，只恐山禽尚未知。
太皇太后挽词
张耒（宋代）

坐安民物由修己，默合神明为至公。
他日已占怀月梦，后来方信补天功。
四时化育坤无事，六合清明日正中。
九载忧勤已陈迹，空留双阙对青嵩。
古风 其四十七
李白（唐代）

桃花开东园，含笑誇白日。偶蒙东风荣，生此艳阳质。

岂无佳人东，但恐花不实。宛转龙火飞，零落早相失。

讵知南山松，独立自萧飋。
金銮两绝 其二
陈渊（宋代）

门外涂泥一尺深，高车谁复更幽寻。不因雨后看亭柏，安得山僧数见临。
采石阻雨寄宣城故人二首
张耒（宋代）

闲云浓淡作朝阴，柳色江头春已深。
谁为宣城故人说，依依只似去年心。
送致政郏丈赴张杭州西湖之约
陈瓘（宋代）

丈人八十身尤健，心似闲云恣舒卷。
故人邀作武林游，拿舟不道江湖远。
澄波万顷冲融间，尘埃洗尽光阴闲。
登临不倦谢太传，好与共寻窗外山。
梵刹琳宫绕飞阁，霭色岚光日参错。
遥岑并入眼中来，却爱清秋有摇落。
酒价在逐秋风高，一倒百壶诗正豪。
潮落潮生几人老，我独世累如鸿毛。
兴来即是烟波客，兴尽欲归归便得。
疏巾藜仗日相随，不许征途有南北。
天南天北屡经过，不独丈人清兴多。
欲棹小舟同一醉，手边朱墨奈忙何。
送僧
贾岛（唐代）

池上时时松雪落，焚香烟起见孤灯。

静夜忆谁来对坐，曲江南岸寺中僧。
再次送刍父韵寄之二首
苏泂（宋代）

当时马首东，追送苦匆匆。
对我藕花雨，思君榕叶风。
畏途迷白黑，醉眼眩青红。
曷日归相问，江湖一钓翁。
又和松碧轩三绝
胡寅（宋代）

闻说锄耰手自持，力耕初不原天知。
却防有客携壶到，杞菊应添一两畦。
姑苏杂咏 真娘墓
高启（明代）

金钗葬小坟，杨柳寺前村。
已断花间信，空归月下魂。
山莺留曲韵，草露带啼痕。
车马逢寒食，还来酹酒樽。
送可则上人还京师开讲
陈舜俞（宋代）

善作空王子，能探佛祖心。
浮云无定住，流水度光阴。
粝食开盂惯，飞尘坏衲禁。
国城传法后，倚锡旧山林。
秋日同梅子马方子公周承明饮北安门水轩
袁宏道（明代）

秋容瑟瑟上茭芦，湖上青山镜里姝。碧瓦黄墙宫树里，涌金门外看西湖。
方山阻风
毛师柱（清代）

征帆早喜到江东，凝望乡关咫尺通。岂谓三朝又三暮，依然愁尺复愁风。

空馀山色烟波外，枉却秋光道路中。但得快哉旗脚转，更何分别问雌雄。
郡楼怀长安亲友
羊士谔（唐代）

残暑三巴地，沉阴八月天。气昏高阁雨，梦倦下帘眠。

愁鬓华簪小，归心社燕前。相思杜陵野，沟水独潺湲。
梦游异境诗以纪之
杨巍（明代）

天地有灵境，却于梦里游。人家皆古朴，风气绝温柔。

不辨林中草，遥瞻云外楼。觉来叹尘世，落木忽惊秋。
题北平沼
杜光庭（唐代）

桐柏真人曾此居，焚香厓下诵灵书。朝回时宴三山客，

涧尽闲飞五色鱼。天柱一峰凝碧玉，神灯千点散红蕖。

宝芝常在知谁得，好驾金蟾入太虚。
寄谷堂老
释慧空（宋代）

谷堂去我如许久，病起诸峰瘦入天。放发齐眉寒又至，几时归叫老风颠。
唐彦猷挽词二首
蔡襄（宋代）

旧德推当代，新悲入故乡。
直当冠獬豸，清可濯沧浪。
美研精煤色，文瓯昼茗香。
生平无复见，流涕送幽堂。
送梁学士知襄州
梅尧臣（宋代）

骑吹荆州去，乔林汉水前。
乡亭逢故老，牛酒问高年。
翠巘临关路，黄柑逐贾船。
习家池馆在，宾从与留连。
陪章留后惠义寺饯嘉州崔都督赴州
杜甫（唐代）

中军待上客，令肃事有恒。前驱入宝地，祖帐飘金绳。

南陌既留欢，兹山亦深登。清闻树杪磬，远谒云端僧。

回策匪新岸，所攀仍旧藤。耳激洞门飙，目存寒谷冰。

出尘閟轨躅，毕景遗炎蒸。永愿坐长夏，将衰栖大乘。

羁旅惜宴会，艰难怀友朋。劳生共几何，离恨兼相仍。
登岱
李佐贤（清代）

天风吹袂落峰头，苍莽寰瀛入望收。日月双九扪上界，云烟九点小齐州。

虬龙已化秦松古，碑碣难寻汉畤留。试问登封七十二，可能金石寿千秋。
溪阴堂
苏轼（宋代）

白水满时双鹭下，绿槐高处一蝉吟。
酒醒门外三竿日，卧看溪南十亩阴。
颂证道歌·证道歌
释印肃（宋代）

二十空门元不著，三乘五教都拈却。
指头消息甚分明，病瘉何须重点药。
句
刘甲（宋代）

一川带绕三平岛，万巘环趋两翠峦。
水龙吟 庆陈仲洪造家庆楼 此下原有折桂令二
舒＊（元代）

人间何处无楼，算来积善应难得。操持一念，应乎万事，尽皆阴德。伯仲怡怡，亲朋济济，云仍蛰蛰。任才高王粲，兴同庚亮，谁敢与、元龙敌。珍重刘郎好事，好溪山、为君拈出。眼前标致，壁间图画，屏间松竹。春晚凭高，秋晴眺远，翠红如识。待他年，看取飞来五凤，记如椽笔。
时事 其一
李惺（清代）

黄阁自清邃，相公生较迟。可怜多难日，犹似太平时。

绝技摸棱手，间情歇后诗。死伤都不问，丙吉是良师。
刘二十八以文石枕见赠仍题绝句以将厚意
元稹（唐代）

枕截文琼珠缀篇，野人酬赠壁州鞭。
用长时节君须策，泥醉风云我要眠。
歌眄彩霞临药灶，执陪仙仗引炉烟。
张骞却上知何日，随会归期在此年。
送李益之侍郎致政归庐山
司马光（宋代）

儒业金华贵，归心白鹤孤。
江山依旧在，轩冕曏来无。
啸咏谁当共，登临未索扶。
浩然如此乐，迥与世人殊。
复答唐公并呈鲁直成季明略
晁补之（宋代）

穷邦无以餬吾口，岁岁荒山收橡斗。
商歌白石不胜寒，非为荆州三往还。
天下无人知我意，得君相合一言间。
三书丞相何烦上，再见客卿宁用赏。
愿闻关中季布名，何得此声梁楚城。
论心四子谁许我，百金一诺兹为荣。
唐公才非今世士，不见圣人见君子。
我今正似逃虚空，闻人跫然已心喜。
君不见玉川月蚀诗律难，不独虾蟆遭骂弹。
凭陵百怪付公等，青天蜀道宁容攀。
它时邹湛名亦好，常在我知因岘山。
题巢云轩
许及之（宋代）

楚望巢云处，长怀曩寓居。飘飘欲仙去，渺渺复愁予。
龙华山寺寓居十首
王之望（宋代）

有客过松径，呼儿下竹关。
张灯深夜语，沽酒远村还。
醇异交公瑾，清非醉景山。
剧谈自有理，不在浊醪间。
王质观棋
顾逢（宋代）

弈边忘日月，况复遇神仙。
石上无多著，人间几百年。
指枰如料敌，落子欲争先。
想尔腰柯烂，回头亦骇然。
咏红梅花得“红”字
曹雪芹（清代）

桃未芳菲杏未红，冲寒先喜笑东风。
魂飞庾岭春难辨，霞隔罗浮梦未通。
绿萼添妆融宝炬，缟仙扶醉跨残虹。
看来岂是寻常色，浓淡由他冰雪中。
（出自《红楼梦》第五十回。）
甘露泉
陈岩（宋代）

山接灵河两派长，松间石上泻天浆。
几思吸取清泠味，洗我一生烟火肠。
代陈季若上张帅
林光朝（宋代）

天边草木旧知名，为道潢池莫弄兵。
野市旋收黄犊去，明时火急趁春耕。
题史廷直郊居
唐庚（宋代）

黄金转手尽，郊居掩清昼。山容凉肺腑，竹意净怀袖。

入门编简香，无复更铜臭。君看道南院，岂识元德秀。
伏后天气多爽，与籋云先生露坐中庭，随笔成十韵
林占梅（清代）

夜色凉水如，中庭薤簟铺。微风来短榻，皎月挂高梧。

树润因过雨，荷圆乍有珠。名茶分玉盏，宝篆枭金炉。

地僻心常静，诗多兴未孤。閒谈挥麈尾，联句戛冰壶。

竹影时浓淡，兰香和有无。携琴弹落雁，倚枕听啼蛄。

蛙鼓回环奏，瓶笙断续呼。况当幽境在，自免俗尘拘。
九日访张子直承出看花戏书学舍五首 其二
程颢（宋代）

须知春色醲于酒，醉得游人意自狂。直使华颠老公子，看花争入少年场。
蓦山溪（和人冬至韵）
朱敦儒（宋代）

西江东去，总是伤时泪。北陆日初长，对芳尊、多悲少喜。美人去后，花落几春风，杯漫洗。人难醉。愁见飞灰细。

梅边雪外。风味犹相似。迤逦暖乾坤，仗君王、雄风英气。吾曹老矣，端是有心人、追剑履。辞黄绮。珍重萧生意。
题印空卷赠楷僧
顾璘（明代）

皎月天空那有影，寒潭风动始生鳞。心从定后离尘劫，眼在无中见法身。

可信住山元是幻，也知荒殿不须新。须弥亦合俱推倒，临济曹溪若个亲。
十八日自守口历宏赐镇边镇川三堡宿古庙作 其二
汤贻汾（清代）

古庙读残碑，名字千罴虎。五堡旧藩篱，数世争门户。

岂无豪杰人，俱作长城土。早知今日间，可惜从前苦。

北斗在我南，我行向何许。夜深倚檐立，鸭咽闻鬼语。

萧寥不成寐，念此感羁旅。羁旅犹可悲，生死况难去。

何地无兵戈，偏此伤千古。
次韵朝阴二首 其一
释德洪（宋代）

辘轳晓汲罢，幽响闻馀滴。不知雨毛空，但觉炊烟湿。

闲居少过从，屋角寒藤入。夫子独念我，问讯常络驿。

时来款柴扃，饥饱共休戚。此诗丽如春，妍暖破岑寂。

如追蓟子训，可望不可及。
苔钱
俞桂（宋代）

庭砌方圆出化钧，何须抵死论钱神。
贫家阿堵新添富，买断西湖风月春。
有酒歌
李新（宋代）

晴晹斥沈阴，散漫浮空云。
手提竹豀醪，疾声呼细君。
且涤牛头竹，我欲有所云。
仰看东南天，始见昭回文。
星星眩两目，欻乐还相分。
天下爱浮云，浮云能自寄。
属君乍浮云，要识浮云意。
何必持身苦苦愁，但愿有酒长长醉。
九月一日
沈规（宋代）

门外行蹊落叶遮，西风寒入野人家。重阳日近秋光足，开遍闲庭帝女花。
阳春怨
许景先（唐代）

红树晓莺蹄，春风暖翠闺。雕笼熏绣被，珠履踏金堤。

芍药花初吐，菖蒲叶正齐。藁砧当此日，行役向辽西。
醉赠宗阳寓居九江道士胡虚白祈雨感应
方回（元代）

欲血蛟螭出太阿，已翻银汉下天河。筑场预觉人人饱，赛社应闻处处歌。

弹指三声轰霹雳，张颐一喷响滂沱。何曾别有神仙术，止是精神感格多。
皇后阁端午贴子词五首 其三
真德秀（宋代）

三盆茧已缲冰缕，五色丝新织海鲛。不但綵缯华节物，要成龙衮待亲郊。
夜过三洲岩读濂溪题名示诸生
陈献章（明代）

山容寂寞红叶老，江月照耀青天高。题名夜半寻周子，秉炬相随爱尔曹。
四月十七日景灵宫奉迎仁宗皇帝御容有感
欧阳修（宋代）

行殿峨峨出绿槐，琳房芝阙耸崔嵬。
管弦飘落人间去，幢节疑从天上来。
基业百年传圣子，黔黎四纪乐春台。
孤臣不得同鍼虎，未死心先冷若灰。
排湾遇风对岸即彭泽旧县二首
岳珂（宋代）

岸上芦摇首，门前柳折腰。
千年已陈迹，四海又惊飚。
宿翳何当净，高风幸未遥。
柴桑那可见，身世且漂摇。
和薛仲止渔村杂诗十首 其三
刘黻（宋代）

老松瘦竹可相俦，稚发骎骎到白头。世道已如寒日晚，惟消把酒赋三休。
景祐祭文宣王庙六首
佚名（隋代）

肃肃庠序，祀事惟明。
大哉宣父，将圣多能。
歆声肸乡，回驭凌竞。
祭容斯毕，百福是膺。
见小侄龟儿咏灯诗并腊娘制衣，因寄行简
白居易（唐代）

已知腊子能裁服，复报龟儿解咏灯。

巧妇才人常薄命，莫教男女苦多能。
南歌子（晚春）
苏轼（宋代）

日薄花房绽，风和麦浪轻。夜来微雨洗郊坰。正是一年春好、近清明。

已改煎茶火，犹调入粥饧。使君高会有余清。此乐无声无味、最难名。
太息四首 其二
陆游（宋代）

书生忠义与谁论，骨朽犹应此念存。砥柱河流仙掌日，死前恨不见中原。
徐亭泛舟 其一
彭汝砺（宋代）

万叶烟云上，千花锦绣中。停舟不忍发，为恐破圆红。
送张慎与归海陵侍养二首 其二
陆文圭（元代）

英才销落尽，世事一凭栏。以我相思切，知君欲别难。

暮云南国暝，早雁北江寒。独羡莱衣乐，春风鬓未皤。
喜凉
王镃（宋代）

吹笛何人在小楼，夜深不下玉帘钩。
凉风敲落梧桐叶，片片飞来尽是秋。
秋雁（一作虞世南诗）
褚亮（唐代）

日暮霜风急，羽翮转难任。为有传书意，翩翩入上林。
赞三十六祖颂
释印肃（宋代）

十方诸佛入其中，十波罗蜜一光同。
十世古今无间隔，十身千亿法身通。
渔家傲 其二 出水西门暮抵下关
王士祯（清代）

醉向石城呼小艇。总持宅畔花将暝。绿柳朱阑相掩映。

波光冷。捲帘处处珊瑚镜。

三日秦淮扶酒病。魂销不到燕支井。归舸凌风飞鸟竞。

人初醒。清凉山外红霞影。
卢龙塞
李锴（清代）

策马九月卢龙道，卢龙塞头霜信早。晚花高柳不作春，夕阳处处黄芦草。

客行系马且伫立，吹沙淅瑟边风疾。黄芦叶叶皆抱根，低头三嗅黄芦泣。
阿助守岁诵杜工部四十明朝是之句请足成
蒲寿宬（宋代）

四十明朝是，瞻天只乞閒。
自惭身计拙，早觉鬓毛斑。
守岁从儿喜，搀春借酒颜。
盍簪喧马意，清梦五云间。
瑞鹤仙（赵文升席上代去姬写怀）
张炎（宋代）

楚云分断雨。问那回、因甚琴心先许。匆匆话离绪。正花房蜂闹，著春无处。残歌剩舞。尚隐约、当时院宇。黯消凝、铜雀深深，忍把小乔轻误。

休赋。玉尊别后，老叶沈沟，暗珠还浦。欢游再数。能几日、采芳去。最无端做了，霎时娇梦，不道风流恁苦。把余情、付与秋蛩，夜长自语。
柳藏经二绝句
柳藏经（唐代）

寒水停园沼，秋池满败荷。杜门穷典籍，所得事今多。

谁谓三才贵，余观万化同。心虚嫌蠹食，年老怯狂风。
晚作
赵蕃（宋代）

午暑如许酷，晚凉能尔清。
山阴双鹭落，林杪几蝉鸣。
懒对自閒坐，闲穿不借行。
追风更撑月，安得小舟横。
二月望日西涧佥宪招饮
龚諴（清代）

杏花满地春狼藉，獭髓鸾胶医不得。玉兰杨柳锁东风，绝世芳不更谁惜。

低头客馆叹无聊，闷过春光五十朝。黄冈先生老好事，高斋置酒欢相招。

酒徒嗜酒惭户小，饮未三升迷白皂。许髯汪叟但长吟，醒眼相看应绝倒。

遇酒不饮负主人，遇春不醉还负春。酒徒平生愿无负，明朝却叩谁家门？
句
刘翰（宋代）

吹入征鸿数字秋。
送张六谏议归朝
武元衡（唐代）

诏书前日下丹霄，头戴儒冠脱皂貂。笛怨柳营烟漠漠，

云愁江馆雨萧萧。鸳鸿得路争先翥，松柏凌寒独后凋。

归去朝端如有问，玉关门外老班超。
落帽
释宝昙（宋代）

老去尘沙两鬓蓬，只馀破帽裹西风。
何人共醉黄花底，惊起翻鸦趁断鸿。
和梅挚北池十咏
蒋堂（宋代）

池上有孤岛，影摇波底天。
蓬壶欣彷佛，仙客得留连。
岸草衬丹轂，滩薦隈画船。
羡君休瀚日，寄傲一尊前。
我欲
张载（魏晋）

我欲庭前木叶疏，病枝衰蔓手披除。
从今燕坐无通塞，来往风烟任卷舒。
题普州东溪
李新（宋代）

参军龙钟大可笑，清圣寂寞何所中。
往事几随山影转，此生元与浪花同。
金峦视草人安在，曲水流觞迹已空。
早晚北风吹得去，欲参云流问鸿蒙。
谷日小集五弟春草堂得谷字限韵
袁宏道（明代）

七尺捐酒杯，一笑三万六。红袖间缁衫，烟水叠丝肉。

花光薰冷间，溪纹纬春縠。宁为去水鸥，不作在樊鹄。

帘波捲青天，高空堕寒玉。铁板鹍鸡弦，长歌倚脩目。

柳浪千本柳，腰肢舞不足。诞傲胎众讥，达者以为谷。
九拍
文天祥（宋代）

午夜漏声催晓箭，寒尽春生洛阳殿。
汉主山河锦绣中，可惜春阳不相见。
自胡之反持干戈，一生抱恨空咨嗟。
我已无家寻弟妹，此身那得更无家。
南极一星朝北斗，每依南斗望京华。
毌沆挽辞二首 其一
韩维（宋代）

早接英豪论，闻君伯仲贤。高谈诸老屈，懿行一乡传。

处顺宁违俗，求归不待年。终南山色好，长到酒樽前。
锯解令
王鹏运（清代）

驻云谁按酒边词，翠袖冷、残醺未唤。新莺旧燕自家春，底与较、未长未短。

隔花泪眼。烂锦年芳盼断。东皇未必负春人，只荡得、暗愁一点。
思帝乡·朝朝花花相映红
庄棫（清代）

朝朝花花相映红。钿雀金蝉香阁，绣帷中。 炉篆纱窗云雾，星眼倦朦胧。望到楼头不见，有归鸿。
芗岩山居孟夏二十绝
舒岳祥（宋代）

雉子行傍丛，鹿麑下饮涧。
近人固数惊，无心复远患。
肃简鲁公挽词四首 其三
宋祁（宋代）

忧国神无爱，呼医体寖臞。人忧一台坼，帝遣两驺扶。

临视回襄御，遗言入舜谟。七兵荣赠册，沉础贲龟趺。
寄弋阳王学士
宋祁（宋代）

新年给札汉家台，爱伏枚皋受诏才。
偃蹇不随虞弁进，栖迟翻逐阮麾来。
倡优技拙飞觞浅，寒具盘空秘画开。
早暮传车趋一节，敝冠犹望振穷埃。
书蒙翁老先生书画卷后
李东阳（明代）

蒙翁书法天下豪，坐惊风雨随波涛。有时意匠入幽𦕈，力与波化争纤毫。

仰观千年俯一世，纷纷弄笔皆儿曹。书家论定价亦定，须识我翁人品高。

戏将水墨洒缣素，如饫梁肉甘醯糟。残山剩水世莫睹，流落数纸青蒲萄。

一登翁门遂隔世，齿颊未获沾馀膏。如游神山见石髓，顷刻再往不复遭。

莆田郑郎得宝藏，明珠杂佩金错刀。摩挲两眼百过读，使我涕泪盈青袍。

三年留玩一朝去，久假似觉归心劳。泰山东颓日西坠，欲往从之中郁陶。

诗成起立岁将暮，空庭短发风萧骚。
鲁解元以坡语空山无人水流花开为诗和韵 其五
韩淲（宋代）

不须更著前村里，且傍衡门看流水。无人涂路横古今，吹尽梅花又梅子。
赠朱秋岩
宋大樽（清代）

髫年别母饱风尘，尽改乡音已十春。莫向天涯诉离恨，更谁知是异乡人。
次韵和门下相公从驾幸太学
刘挚（宋代）

诏移清跸下斋房，访道天临舜上庠。正坐横经开凤扆，衮袍接武照鹓行。

雍宫故事收炎汉，阙里斯文盛素王。宜有诸生知圣作，勉趋贤路起东堂。
大中祥符五岳加帝号祭告八首 其八 送神用《静安》。
郊庙朝会歌辞（宋代）

祗荐鸿名，寅威明祀。有楚之仪，如在之祭。奠献既终，礼容克备。

神鉴孔昭，福禧来暨。
惠州近城数小山类蜀道春与进士许毅野步会意
苏轼（宋代）

夕阳飞絮乱平芜，万里春前一酒壶。
铁化双鱼沉远素，剑分二岭隔中区。
花曾识面香仍好，鸟不知名声自呼。
梦想平生消未尽，满林烟月到西湖。
王方伯与时制深衣幅巾大带絇履见遗小诗裁谢
孙一元（明代）

教化尊方伯，能令风俗敦。人文今更焕，吾道喜犹存。

居士香山社，先生独乐园。兴来风日好，行傍柳花村。
访山庵
卫宗武（宋代）

弥月住山家，晴天物色奢。
莺迁对人语，蜂众报僧衙。
笋老欲成竹，蕙香开遍花。
清吟无个事，冉冉送春华。
登楼三首
狄遵度（宋代）

道之不行乘桴浮，赴河蹈海成今游。
春归应到岭北树，日出先照天南楼。
乙巳春夏间民饥更甚老农述此 其七
朱浙（明代）

冷烟恰受生柴叶，馋口偏堪宿草荄。晓露褴■衣袂湿，分明不为踏青来。
阴崖雪霁
林鸿（明代）

阴林雾气晓来分，峭壁寒光射岭云。一自投簪归去后，此身牢落与谁论。
武夷精舍杂咏 渔艇
朱熹（宋代）

出载长烟重，归装片月轻。千岩猿鹤友，愁绝棹歌声。
诗赠晚学李君
邢仙老（宋代）

无言隐几闭松扃，万古襟怀独自灵，
点笔时研三郑篆，弹冠尝动一簪星。
青童去撅南山木，野客来寻北帝经。
天道不须窥牖见，满门山岳自青青。
觉华山居三首
仲并（宋代）

倏起郊扉念，亟回朝市辕。
君恩如父母，山迥亦乾坤。
援笔醉醒语，携筇前后村。
是非襟度外，客至总休论。
声声慢·停云霭霭
辛弃疾（宋代）

停云霭霭，八表同昏，尽日时雨濛濛。搔首良朋，门前平陆成江。春醪湛湛独抚，恨弥襟、闲饮东窗。空延伫，恨舟车南北，欲往何从。
叹息东园佳树，列初荣枝叶，再竞春风。日月于征，安得促席从容。翩翩何处飞鸟，息庭树、好语和同。当年事，问几人、亲友似翁。
赠尼还俗
史君实（宋代）

脱却霞裾著绣裙，仙凡从此路歧分。蛾眉再画当时月，蝉鬓重梳旧日云。

玉貌缓将鸾镜照，锦衣兼把麝香薰。屏帏乍得萧郎爱，更没心情忆老君。
和子由四首 送李供备席上和李诗
苏轼（宋代）

家声赫奕盖并凉，也解微吟锦瑟傍。
擘水取鱼湖起浪，引杯看剑坐生光。
风流别后人人忆，才器归来种种长。
不用更贪穷事业，风骚分付与沉湘。
次饮酒怀古韵答张子英
陈景融（明代）

日月不我与，光阴年复年。不知千载后，孰识千载前。

寓怀一杯酒，醉来颓其肩。死生固虚诞，彭殇亦徒然。

及时不勉励，老大悲迁延。营营世上人，纷纷愚与贤。

贵贱各自适，出处难同传。浩歌且复饮，赋命存乎天。
颂古二十首 其十八
释道颜（宋代）

闻刬除露布葛藤，不用之乎者也。饶君句下精通，未免唤驴作马。